Diari Oficial de la Generalitat Valenciana


Sumari del DOGV 9204, del 28-10-2021 (2021/10094)

RESOLUCIÓ d'11 d'octubre de 2021, del director general d'Administració Local, per la qual es publica la modificació dels estatuts de la Mancomunitat Plana Alta.
----------------------------------------------------------------------------------------------------------------------------------------------------------------

### Dades del document

Número de DOGV
:   9204

Data del DOGV
:   28-10-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/10659


Data del document
:   11-10-2021

Organisme emissor
:   Presidència de la Generalitat

Tipus de document
:   Resolució

RESOLUCIÓ d'11 d'octubre de 2021, del director general d'Administració Local, per la qual es publica la modificació dels estatuts de la Mancomunitat Plana Alta. [2021/10895]  
La Mancomunitat Plana Alta, mitjançant l'acord del seu òrgan plenari adoptat en sessió de 20 maig de 2021, va aprovar definitivament la modificació dels seus estatuts a fi d'adaptar-los a la Llei 21/2018, de 16 d'octubre, de la Generalitat, de mancomunitats de la Comunitat Valenciana.  
De conformitat amb el que es disposa en l'article 46.2 de la Llei 21/2018, de 16 d'octubre, de la Generalitat, de mancomunitats de la Comunitat Valenciana, es tracta d'una modificació d'estatuts de caràcter constitutiu, per la qual cosa s'ha tramitat pel procediment establit en l'article 46.3 de la llei esmentada.  
Remesos l'expedient tramitat i els estatuts aprovats a aquesta Direcció General d'Administració Local, se'n comprova l'adequació a la legislació vigent en matèria de règim local.  
L'eficàcia de la modificació estatutària requereix la publicació en el Diari Oficial de la Generalitat Valenciana, d'acord amb el que es disposa en l'article 46.3 apartat f de la Llei 21/2018, de 16 d'octubre, de la Generalitat, de mancomunitats de la Comunitat Valenciana.  
Per això, de conformitat amb la Llei 21/2018, de 16 d'octubre, de la Generalitat, de mancomunitats de la Comunitat Valenciana i d'acord amb el que es disposa en l'article 8 del Decret 169/2020, de 30 d'octubre, del Consell, pel qual s'aprova el Reglament orgànic i funcional de la Presidència de la Generalitat, resolc:  
  
Primer  
Publicar en el Diari Oficial de la Generalitat Valenciana els estatuts de la Mancomunitat Plana Alta, modificats per la seua adaptació a la Llei 21/2018, de 16 d'octubre, de la Generalitat, de mancomunitats de la Comunitat Valenciana, i que figuren com a annex.  
  
Segon  
Inscriure la modificació d'estatuts en el Registre d'Entitats Locals de la Comunitat Valenciana.  
  
Contra aquesta resolució es podrà interposar un recurs d'alçada davant de la secretària autonòmica de Promoció Institucional i Cohesió Territorial en el termini d'un mes de conformitat amb els articles 112 i 121 de la Llei 39/2015, d'1 d'octubre, del procediment administratiu comú de les administracions públiques. Transcorregut aquest termini sense haver-se interposat el recurs, la resolució serà ferma amb caràcter general.  
I això sense perjudici que les persones interessades puguen interposar qualsevol altre recurs que estimen oportú en defensa dels seus interessos.  
  
València, 11 d'octubre de 2021.- El director general d'Administració Local: Antoni Such Botella.  
  
  
  
ANNEX  
Estatuts de la Mancomunitat Plana Alta  
  
Article 1. Municipis que integren la Mancomunitat  
1. Els municipis de Sant Joan de Moró, Vilafamés, les Coves de Vinromà, la Pobla Tornesa, Benlloc i Sierra Engarcerán, província de Castelló, a l'empara del que es disposa en l'ordenament jurídic vigent, acorden constituir-se en mancomunitat voluntària de municipis per a l'organització i prestació en forma mancomunada de les obres, serveis o activitats de la seua competència, que es recullen en aquests estatuts.  
  
2. La Mancomunitat tindrà personalitat i capacitat jurídica per al compliment dels seus fins específics.  
  
Article 2. Denominació i seu  
La mancomunitat que es constitueix es denomina Mancomunitat Plana Alta i té la seu al municipi de Sant Joan de Moró.  
  
Els seus òrgans de govern i administració s'ubicaran al municipi on residisca la Presidència, i tindrà com a domicili social i lloc de reunió les cases consistorials.  
  
Article 3. Objecte i competències  
1. La Mancomunitat Plana Alta, de conformitat amb la normativa de règim local, així com d'aquella normativa d'àmbit estatal i autonòmic que siga aplicable, tindrà les competències pròpies següents:  
a) Detecció i estudi de les situacions de necessitat social en el seu àmbit territorial, fomentant la col·laboració amb tots els seus agents socials.  
b) La provisió i la gestió dels serveis socials d'atenció primària de caràcter bàsic a què fa referència l'article 18.1 de la Llei 3/2019, de 18 de febrer, de serveis socials inclusius de la Comunitat Valenciana.  
  
c) La dotació d'espais, equipaments i personal suficient i adequat per a la provisió de les prestacions de l'atenció primària.  
d) Els serveis d'infància i adolescència, violència de gènere i masclista, diversitat funcional o discapacitat i trastorn mental crònic de l'atenció primària de caràcter específic regulats en la Llei 3/2019, de 18 de febrer, de serveis socials inclusius de la Comunitat Valenciana.  
  
e) La col·laboració en les funcions d'inspecció i control de la qualitat, d'acord amb la legislació autonòmica.  
f) La supervisió de casos, la formació, l'assistència tècnica i l'orientació de les persones professionals del Sistema Públic Valencià de Serveis Socials del seu àmbit competencial.  
g) La garantia de la suficiència financera, tècnica i de recursos humans de les prestacions garantides que siguen objecte de la seua competència dins del Sistema Públic Valencià de Serveis Socials, amb la col·laboració de la Generalitat o la diputació provincial corresponent.  
  
h) El desenvolupament de polítiques de joventut i de programes i campanyes dirigides a joves.  
i) Qualsevol altra competència que els siga atribuïda per una disposició legal i per la normativa vigent.  
2. Les actuacions especificades en l'apartat anterior no les desenvolupa la Mancomunitat amb caràcter exclusiu, de manera que els municipis integrants d'aquesta podran dur a terme actuacions en matèria de serveis socials.  
3. Quan la realització pels municipis mancomunats d'actuacions en matèria de serveis socials requerisca la utilització de mitjans personals o materials de la Mancomunitat, s'haurà de cursar la corresponent sol·licitud, degudament motivada, la resolució de la qual correspondrà al president de la Mancomunitat.  
  
Article 4. Capacitat jurídica  
La Mancomunitat, com a entitat local reconeguda per la llei, exercirà totes les potestats que li siguen conferides per la legislació vigent que afecte les entitats d'aquestes característiques per al compliment dels seus fins.  
  
Article 5. Òrgans de govern i administració  
El govern i l'administració de la Mancomunitat corresponen al Ple, integrat per tots els representants dels municipis mancomunats, i a la Presidència.  
Seran òrgans de la Mancomunitat el Ple de la Mancomunitat, la Junta de Govern, la Presidència i les vicepresidències, segons s'indica en els articles següents.  
Així mateix, la Mancomunitat comptarà amb una Comissió Especial de Comptes, que s'haurà d'ajustar al funcionament previst en aquests estatuts, i podrà dotar-se de comissions informatives per a estudi i dictamen dels assumptes que s'hagen de sotmetre a la consideració del corresponent òrgan col·legiat.  
En tot cas, s'haurà de vetlar per les plenes garanties dels drets de participació de les diferents formacions i agrupacions polítiques presents en el Ple de la Mancomunitat, en la Comissió Especial de Comptes i en les comissions informatives, i qualsevol altre òrgan complementari que puguen constituir.  
La pèrdua de la condició d'alcalde o alcaldessa o de titular de la regidoria comporta, en tot cas, el cessament com a representant de l'ajuntament a la Mancomunitat, i les seues funcions seran assumides per qui els substituïsca. Quan la pèrdua de la condició de regidor o regidora es produïsca per extinció del mandat, continuaran en funcions solament per a l'administració ordinària fins a la presa de possessió dels seus successors. El mateix criteri s'aplicarà en cas de renúncia de la condició de membre representant de la corresponent mancomunitat.  
  
  
Article 6. El Ple de la Mancomunitat  
1. El Ple de la Mancomunitat estarà integrat pels vocals representants de les entitats mancomunades, triats pels respectius plens, i estarà presidit per la Presidència de la Mancomunitat.  
2. Cada municipi estarà representat en el Ple de la Mancomunitat per l'alcalde o l'alcaldessa i un altre regidor o regidora, triat pel ple corresponent, i que es mantindrà fins que no el revoque el ple que el va triar o perda la condició de regidor. El vot serà emés individualment per cadascun dels representants i tots els vots tindran el mateix valor.  
  
3. La resta d'aspectes relatius al règim de funcionament i competències dels òrgans de la Mancomunitat s'haurà d'ajustar al que estableixen els corresponents estatuts i reglaments orgànics, si escau, i, supletòriament, al que s'estableix per als ajuntaments en la normativa de règim local.  
4. Correspondran al Ple les atribucions que li conferisquen els seus estatuts i la normativa que hi siga aplicable. En tot cas, tindrà assignades les atribucions següents:  
a) Triar els òrgans unipersonals de la Mancomunitat.  
b) Proposar les modificacions dels estatuts.  
c) Aprovar i modificar les ordenances de la Mancomunitat i els seus reglaments orgànics.  
d) Proposar el canvi de denominació de la Mancomunitat i l'adopció o modificació dels seus símbols o ensenyes.  
e) Aprovar els pressupostos i el compte general de la Mancomunitat.  
  
f) Proposar la incorporació de nous membres a la Mancomunitat i comprovar la concurrència dels pressupostos necessaris per a la separació voluntària de membres de la Mancomunitat i, quan siga procedent, acordar la seua separació obligatòria.  
g) Proposar la dissolució de la Mancomunitat.  
h) Aquelles altres competències que hagen de correspondre al Ple per exigir la seua aprovació una majoria especial.  
5. Correspon igualment al Ple la votació sobre la moció de censura de la Presidència de la Mancomunitat i sobre la qüestió de confiança plantejada per aquesta. Seran públiques i es realitzaran mitjançant crida nominal, en tot cas, i es regiran pel que es disposa en la legislació electoral general.  
  
Article 7. Designació de representants i terminis  
1. Finalitzat el mandat dels ajuntaments, els òrgans de la Mancomunitat continuen en funcions per a l'administració ordinària dels assumptes, fins a la constitució dels nous òrgans, sense que en cap cas puguen adoptar acords per als quals es requerisca majoria qualificada.  
  
2. Després de cada procés electoral municipal, i una vegada que els ajuntaments hagen comunicat a la Mancomunitat la seua representació en aquesta, la Presidència en funcions convocarà la sessió plenària per a la constitució i l'elecció dels òrgans de govern. Tot això, de conformitat amb el que estableixen els estatuts. Aquesta sessió tindrà lloc dins dels dos mesos següents a la constitució dels ajuntaments. Si no es convoca dins del termini assenyalat, quedarà automàticament convocada a les dotze hores del primer dissabte posterior a l'últim dia hàbil de l'esmentat termini, en el lloc on habitualment se celebren les sessions constitutives.  
D'aquesta manera, després de la celebració d'eleccions locals i dins del termini de 30 dies següents a la sessió constitutiva de cadascun dels ajuntaments mancomunats es nomenaran els vocals representants en la Mancomunitat, i l'acord haurà de ser comunicat a aquesta en el termini màxim de 15 dies hàbils des de la seua designació, aportant-hi el certificat del corresponent acord plenari expedit pel secretari o secretària de cada ajuntament en què es faça constar expressament la condició d'alcalde o alcaldessa d'un dels dos representants.  
Per a la presa de possessió dels representants dels ajuntaments com a vocals del Ple de la Mancomunitat, tindran efecte en aquesta les declaracions formulades per ells amb motiu de la seua presa de possessió com a regidors dels seus respectius ajuntaments, sempre que s'acredite aquesta circumstància aportant-hi un certificat expedit pel secretari o secretària de cada ajuntament que acredite que qui pretén prendre possessió com a vocal de la Mancomunitat ha formulat les declaracions de béns i activitats i de causes de possible incompatibilitat, adjuntant a l'esmentat certificat la còpia compulsada d'aquestes declaracions, i també que l'interessat presenta declaració responsable en què es ratifica íntegrament en el contingut d'aquestes declaracions a l'efecte de prendre possessió com a vocal del Ple de la Mancomunitat.  
  
Article 8. Junta de Govern  
La Junta de Govern és un òrgan d'assistència al Ple, a la Presidència, a les vicepresidències i a la resta d'òrgans, i de gestió de la Mancomunitat, i estarà integrada per la Presidència, les vicepresidències i un nombre de representants dels municipis mancomunats integrants del Ple mai superior a un terç del nombre de membres d'aquest.  
  
La Presidència de la Junta de Govern serà garantida per la presidenta o president de la Mancomunitat i l'elecció dels vicepresidents o vicepresidentes, si escau, així com de la resta dels seus membres, i serà suficient amb majoria simple.  
Les atribucions de la Junta de Govern seran les establides en aquests estatuts de la Mancomunitat i li correspondran, en tot cas:  
  
a) Assistir la Presidència i la resta d'òrgans de la Mancomunitat en les seues atribucions.  
b) Exercir les atribucions que la Presidència o un altre òrgan de la Mancomunitat li hagen delegat.  
  
Article 8bis. Comissió Especial de Comptes  
Correspon a la Comissió Especial de Comptes l'examen, estudi i informe dels comptes, pressupostaris i extrapressupostaris, que haja d'aprovar el Ple de la Mancomunitat i, especialment, del compte general que han de retre les mancomunitats.  
Per a l'exercici de les seues funcions, la Comissió podrà requerir, a través de la Presidència de la Mancomunitat, la documentació complementària necessària i la presència dels membres de la Mancomunitat i el seu personal relacionats amb els comptes que s'analitzen.  
La Comissió Especial de Comptes haurà de reunir-se necessàriament abans de l'1 de juny de cada any per a examinar i emetre l'informe dels comptes generals de la Mancomunitat d'àmbit comarcal.  
El funcionament de la Comissió Especial de Comptes, quant a les convocatòries de les seues sessions, s'haurà d'ajustar al que es preveu en l'article 119 de la Llei 8/2010, de 23 de juny, de la Generalitat, de règim local de la Comunitat Valenciana.  
A més d'això anterior, pot celebrar reunions preparatòries, si la Presidència ho decideix o si ho sol·licita una quarta part, almenys, del nombre legal de membres de la Mancomunitat.  
La Comissió Especial de Comptes podrà actuar com a comissió informativa per a informar o dictaminar sobre els assumptes relatius a economia i hisenda de la Mancomunitat, si així ho preveu el reglament orgànic o ho acorda el Ple.  
  
Article 9. Nomenament del president  
1. El president de la Mancomunitat serà triat pel Ple de la Mancomunitat, entre els seus membres nats, per majoria absoluta del nombre legal dels seus membres.  
2. Podran ser candidats a la Presidència tots i cadascun dels vocals nats que componen el Ple.  
3. Si cap candidat obté majoria absoluta en la primera votació, se celebrarà vint-i-quatre hores després una segona votació, i resultarà triat aquell que obtinga major nombre de vots. En cas d'empat, resultarà triat el de major edat.  
4. Per a la destitució del president se seguirà el mateix procediment que l'establit en la legislació vigent per a la destitució de l'alcalde.  
  
Article 10. Vicepresident  
El Ple de la Mancomunitat, per majoria simple, designarà un o diversos vicepresidents, en nombre màxim de dos, als quals correspondrà substituir la Presidència en la totalitat de les seues funcions en els casos d'absència, malaltia o impediment que la impossibilite per a l'exercici de les seues atribucions, així com exercir les funcions de la Presidència en els supòsits de vacant i totes aquelles que li siguen atribuïdes en virtut dels estatuts de la Mancomunitat.  
La titularitat de la vicepresidència es perd per les causes determinades en els estatuts de la Mancomunitat i, en particular, per renúncia expressa manifestada per escrit i per pèrdua de la condició de regidor del municipi mancomunat  
  
Article 11. Competències i atribucions del president  
1. Corresponen al president de la Mancomunitat les competències següents:  
a) Dirigir el govern i l'administració de la Mancomunitat.  
b) Convocar, presidir i alçar les sessions del Ple, de la Comissió de Govern i de qualssevol altres òrgans municipals.  
c) Decidir els empats amb vot de qualitat una vegada realitzada la segona votació i si persistira l'empat.  
d) Dirigir, inspeccionar i impulsar els serveis, obres i activitats de la Mancomunitat.  
e) Ordenar pagaments, retre comptes i administrar els fons i béns de la Mancomunitat.  
f) Disposar despeses dins dels límits de la seua competència.  
g) Exercir la direcció superior del personal de la Mancomunitat.  
  
h) Contractar obres, serveis i subministraments, dins dels límits establits per la legislació vigent per a l'alcalde o alcaldessa.  
i) Representar la Mancomunitat.  
j) Exercitar accions judicials i administratives en cas d'urgència.  
  
k) Aprovar les bases que regiran les proves d'accés a la funció pública de la Mancomunitat.  
l) Totes aquelles que la normativa de règim local atribueix a l'alcalde o alcaldessa per al compliment de les competències que té atribuïdes, així com les no atribuïdes específicament a un altre òrgan.  
2. El president pot delegar l'exercici de les seues atribucions, excepte la de convocar i presidir les sessions del Ple, decidir els empats amb el vot de qualitat, la direcció superior de tot el personal i les enumerades en els apartats a) i j).  
  
Article 12. Règim de sessions del Ple  
1. El Ple funciona en règim de sessions ordinàries, de periodicitat preestablida, i extraordinàries.  
2. El Ple celebra sessió ordinària com a mínim una vegada cada dos mesos, de conformitat amb el que es disposa en l'article 46.2.a de la Llei 7/1985, de 2 d'abril, de reguladora de les bases de règim local. Dins d'aquest límit, correspon al Ple decidir la periodicitat d'aquestes sessions i els dies i hores de la seua celebració, mitjançant acord adoptat en sessió extraordinària, que haurà de convocar el president dins dels 30 dies següents al de la sessió constitutiva. Les sessions extraordinàries se celebraran quan així ho decidisca el president o ho sol·licite almenys una quarta part de vots per aplicació del sistema de vot ponderat. En aquest últim cas, la celebració de la sessió no podrà demorar-se més de 15 dies hàbils des que va ser sol·licitada.  
3. Les sessions del Ple han de convocar-se almenys amb dos dies hàbils d'antelació, les quals podran realitzar-se per mitjans telemàtics (d'acord amb el règim de notificacions de la Llei 11/2007, de 22 de juny, d'accés electrònic dels ciutadans als serveis públics). En la citació es farà constar l'ordre del dia.  
4. El Ple es constitueix vàlidament amb l'assistència d'un terç dels seus membres, sense que el seu nombre puga ser en cap cas inferior a tres. Aquest quòrum s'ha de mantindre al llarg de tota la sessió.  
5. En tot cas, es requereix l'assistència del president o presidenta i del secretari o secretària de la Mancomunitat, o dels qui legalment els substituïsquen.  
  
Article 13. Sistemes d'acords  
1. A l'efecte de votacions, en el Ple de la Mancomunitat a cadascun dels membres li correspon un vot amb el mateix valor.  
2. Els acords del Ple s'adopten, per regla general, per majoria simple dels membres presents. Hi ha majoria simple quan els vots afirmatius en són més que els negatius.  
3. És necessari el vot favorable de la majoria absoluta del nombre legal de membres del Ple per a l'adopció dels acords en les matèries següents:  
a) Elecció i destitució del president.  
b) Proposta de modificació o ampliació dels estatuts.  
c) Adhesió i separació de municipis.  
d) Aprovació d'operacions financeres o de crèdit i concessions de quitança i espera, quan el seu import supere el 10 % dels recursos ordinaris del seu pressupost.  
e) Determinació de la forma de gestió del servei.  
f) Acordar la dissolució de la Mancomunitat, amb els tràmits previs oportuns, i nomenar els vocals membres de la comissió liquidadora i aprovar la proposta efectuada per aquesta.  
g) Qualsevol altra matèria en què així es dispose en aquests estatuts o en la legislació de règim local aplicable.  
  
Article 14. Habilitats estatals  
1. En aquesta Mancomunitat hi haurà un lloc de treball reservat a funcionaris d'administració local amb habilitació de caràcter estatal a què correspondran les funcions de secretaria, comprensiva de la fe pública i assessorament legal preceptiu, així com el control i la fiscalització interna de la gestió economicofinancera i pressupostària, i la comptabilitat, tresoreria i recaptació.  
2. Mentre és classificat reglamentàriament per l'òrgan autonòmic competent aquest lloc de treball, les esmentades funcions podran ser exercides per algun funcionari d'administració local amb habilitació de caràcter estatal d'algun dels municipis que integren la Mancomunitat, després de la designació prèvia d'aquesta pel Ple.  
3. No obstant això, si una vegada creat i classificat es considera que el volum de serveis o recursos de la Mancomunitat és insuficient per al manteniment d'aquest lloc de treball es podrà, de conformitat amb la normativa aplicable, sol·licitar l'exempció de l'obligació de mantindre'l.  
En aqueix supòsit, i una vegada concedida l'esmentada exempció, les funcions reservades a habilitats nacionals seran exercides a través de funcionari amb aquesta habilitació d'algun dels municipis que integren la Mancomunitat; si això no fora possible, aquestes funcions reservades seran exercides mitjançant acumulació a un funcionari amb habilitació de caràcter estatal o pel servei d'assistència de les diputacions.  
  
Article 15. La resta de personal  
1. El Ple de la Mancomunitat aprovarà anualment, juntament amb el pressupost, la corresponent plantilla de personal propi, que comprendrà tots els llocs de treball reservats a funcionaris i laborals.  
  
2. La selecció i el règim jurídic d'aquest personal, així com la provisió dels llocs de treball existents, es regirà, igual que per a la resta de les corporacions locals, pel que s'estableix en la normativa bàsica sobre funció pública, règim local i la resta de la legislació aplicable.  
  
3. A més del personal propi de la Mancomunitat, segons el volum de l'activitat previsible, aquesta podrà comptar també amb la cessió de personal dels municipis mancomunats, i es podrà articular, si escau, un sistema rotatori de cessió del personal necessari, d'acord amb l'article 90 de la Llei 8/2010.  
  
Article 16. Recursos financers  
La hisenda de la Mancomunitat està constituïda pels recursos previstos en la legislació vigent de règim local i per les aportacions dels municipis mancomunats, d'acord amb el que s'estableix en la Llei de règim local de la Comunitat Valenciana.  
  
Article 17. Ordenances fiscals  
1. Per a la imposició, exacció, liquidació i cobrança dels seus recursos, la Mancomunitat aprovarà les ordenances corresponents als diferents serveis, i aquestes ordenances tindran força obligatòria en tots els municipis integrants, una vegada aprovades.  
2. Correspondrà als municipis facilitar a la Mancomunitat tota la informació necessària per a la formació de padrons, altes, baixes i altres modificacions referides als contribuents afectats pels diferents serveis que constituïsquen els fins regulats en articles anteriors.  
  
3. La Mancomunitat podrà en tot moment, pels seus propis mitjans, comprovar la veracitat i l'exactitud de les dades a què fa referència el número anterior.  
  
Article 18. Aportacions econòmiques  
Les aportacions de municipis mancomunats seran fixades anualment per a cada exercici econòmic pel Ple de la Mancomunitat i seran les següents:  
a) Una quota principal, segons l'ús que cada entitat faça dels serveis que es presten mancomunadament. Per a la determinació d'aquesta quota, s'aplicaran les bases o mòduls següents: consum realment efectuat o qualssevol altres factors que puguen computar-se d'acord amb el servei o activitat prestats. Aquestes bases o mòduls podran aplicar-se aïlladament o conjuntament.  
b) Una quota complementària i obligatòria per a atendre les despeses generals de conservació, entreteniment i administració, es realitzen o no els serveis, en proporció al nombre d'habitants de dret de cada municipi, segons el padró municipal.  
c) Una quota extraordinària i obligatòria per a atendre despeses d'aquest caràcter.  
  
Article 19. Característiques de les aportacions  
1. Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
2. Les aportacions econòmiques dels municipis es realitzaran en la forma i els terminis que determine el Ple. En cas que algun municipi es retardara en el pagament, caldrà ajustar-se al que es disposa en l'article 26.  
  
Article 20. Pressupost  
1. La Mancomunitat haurà d'aprovar anualment un pressupost de conformitat amb el que es disposa en la legislació de règim local vigent.  
2. El pressupost constitueix l'expressió xifrada, conjunta i sistemàtica de les obligacions que, com a màxim, poden reconéixer, i dels drets que es preveja liquidar durant el corresponent exercici econòmic.  
  
3. S'inclouran en el pressupost les inversions que es puguen realitzar, així com les seues fonts de finançament.  
  
Article 21. Patrimoni  
1. El patrimoni de la Mancomunitat estarà integrat per tot tipus de béns, drets i accions que legítimament adquirisquen, bé en el moment de la seua constitució o amb posterioritat. A aquest efecte, haurà de formar-se un inventari de conformitat amb el que s'estableix en les disposicions vigents en la matèria.  
2. La participació de cada entitat mancomunada en aquest patrimoni es fixarà tant inicialment, com a partir d'aleshores d'acord amb el nombre d'habitants de dret de cada entitat, segons el padró municipal.  
  
No obstant això, i ateses les característiques de les aportacions a la Mancomunitat, podran ser tinguts en compte altres factors de ponderació.  
  
Article 22. Duració  
La Mancomunitat es constitueix per temps indefinit.  
  
Article 23. Modificació d'estatuts  
1. La modificació dels estatuts de la Mancomunitat podrà tindre caràcter constitutiu o no constitutiu.  
2. La modificació constitutiva dels estatuts farà referència, exclusivament, als aspectes següents:  
a) Objecte competencial.  
b) Sistema de representació dels municipis.  
c) Supòsits de dissolució de la Mancomunitat.  
3. Les modificacions constitutives s'hauran d'ajustar al procediment següent:  
a) Aprovació inicial pel Ple de la Mancomunitat, per majoria absoluta del nombre legal de vots.  
b) Obertura d'un termini d'informació pública durant un mes als taulers d'anuncis dels ajuntaments mancomunats i de la mateixa mancomunitat, amb indicació de la forma, el lloc i el termini de consulta, i la formulació d'al·legacions pels interessats.  
c) Emissió dels informes de la diputació provincial o, si escau, diputacions provincials interessades, i del departament del Consell amb competències en matèria d'administració local.  
d) Resolució pel Ple de la Mancomunitat, si escau, de les al·legacions o objeccions que es formulen.  
e) Aprovació pels plens dels municipis afectats, per majoria absoluta del nombre legal de membres.  
f) Publicació de la modificació en el Diari Oficial de la Generalitat Valenciana.  
4. Les restants modificacions estatutàries tindran caràcter no constitutiu i tan sols requeriran l'acord aprovatori del Ple de la Mancomunitat, per majoria absoluta de vots, amb audiència prèvia als municipis integrants de la Mancomunitat, i la seua publicació íntegra per la Mancomunitat en el Diari Oficial de la Generalitat Valenciana.  
  
5. Les modificacions estatutàries consistents en l'adhesió i separació de municipis s'hauran de regir pel que es disposa en el títol VII de la Llei 21/2018, de 16 d'octubre, de mancomunitats de la Comunitat Valenciana.  
  
Article 24. Adhesió de municipis  
1. Per a l'adhesió d'un o diversos municipis a la Mancomunitat amb posterioritat a la seua constitució caldrà:  
a) La sol·licitud del ple de la corporació municipal interessada, per majoria absoluta del nombre legal dels seus membres.  
b) L'aprovació pel ple de la mancomunitat de què es tracte, per majoria absoluta del nombre legal de vots.  
2. L'acord d'adhesió del nou municipi haurà de ser publicat per la Mancomunitat en el Diari Oficial de la Generalitat Valenciana i haurà d'inscriure's en el Registre d'Entitats Locals autonòmic.  
  
Article 25. Separació voluntària  
1. Els municipis podran separar-se de la Mancomunitat en qualsevol moment, després del compliment previ dels requisits següents:  
a) Acord del ple municipal, sempre adoptat amb el vot favorable de la majoria absoluta dels membres de la corporació.  
b) Trobar-se al corrent en el pagament de les seues aportacions a la Mancomunitat.  
c) Que haja transcorregut, si escau, el període mínim de pertinença estatutàriament establit.  
d) Abonament de totes les despeses que s'originen amb motiu de la separació, així com la part del passiu adquirit per la Mancomunitat a càrrec seu, d'acord amb els termes previstos en els estatuts de la Mancomunitat.  
e) Que es notifique l'acord de separació a la Mancomunitat amb una antelació mínima d'un any.  
2. Complits els requisits anteriors, la Mancomunitat haurà d'acceptar la separació del municipi interessat mitjançant l'acord per majoria absoluta del seu ple, que farà públic la Mancomunitat a través del Diari Oficial de la Generalitat Valenciana i serà objecte d'inscripció en el Registre d'Entitats Locals autonòmic.  
  
Article 26. Separació obligatòria  
1. Les mancomunitats podran acordar la separació obligatòria dels municipis en els termes previstos en els estatuts i, en tot cas, en els supòsits següents:  
a) El reiterat incompliment del pagament de les seues aportacions.  
b) L'incompliment d'aquelles altres actuacions necessàries per al correcte desenvolupament de la Mancomunitat a què estiga obligat pels estatuts.  
2. El procediment de separació serà iniciarà d'ofici per la Mancomunitat mitjançant l'acord per majoria absoluta del seu Ple.  
3. Acordada la iniciació del procediment de separació, es concedirà al municipi el termini d'audiència per un mes.  
4. Vistes les al·legacions presentades pel municipi, el Ple de la Mancomunitat podrà acordar la separació obligatòria mitjançant l'acord favorable de la majoria absoluta dels seus membres legals.  
5. La Mancomunitat farà públic l'acord de separació obligatòria del municipi mitjançant la seua publicació en el Diari Oficial de la Generalitat Valenciana i en procedirà a la inscripció en el Registre d'Entitats Locals autonòmic.  
  
Article 27. Efectes de la separació  
1. La separació d'una mancomunitat d'un o diversos dels municipis que la integren no implicarà, necessàriament, l'obligació de procedir a la liquidació d'aquella, i aquesta operació quedarà diferida al moment de la seua dissolució. No obstant això, en el cas que el municipi o municipis separats de la Mancomunitat hagen aportat a aquesta béns afectes a serveis propis, es practicarà, excepte acord amb els municipis interessats, una liquidació parcial a fi que aqueixos elements els siguen reintegrats, sense perjudici dels drets que puguen assistir-los en el moment de la liquidació definitiva per haver aportat elements d'una altra naturalesa.  
  
2. No obstant això anterior, vistes les circumstàncies concurrents apreciades per la Mancomunitat i degudament justificades, es podrà anticipar totalment o parcialment l'import de la seua participació als municipis separats, i adjudicar aquells elements o instal·lacions establits per al servei exclusiu d'aquests.  
  
Article 28. Causes de dissolució de la Mancomunitat  
La Mancomunitat es dissoldrà quan concórrega alguna de les causes següents:  
a) Perquè així ho disposen les lleis.  
b) Perquè s'hagen complit o hagen desaparegut tots els seus objectius.  
c) Perquè així ho acorden els municipis que la integren.  
  
Article 29. Procediment de dissolució  
1. Quan concórrega alguna de les causes de dissolució, haurà de ser iniciat d'ofici el procediment de dissolució per la Mancomunitat o a instàncies de qualsevol dels seus membres.  
2. El procediment de dissolució de la Mancomunitat requerirà:  
a) Acord de la dissolució de l'entitat pel Ple de la Mancomunitat, per majoria absoluta legal del nombre de vots, i la seua comunicació al departament del Consell competent en matèria d'administració local.  
  
b) El sotmetiment a informació pública durant un mes en tots els ajuntaments mancomunats.  
c) Els informes de la diputació provincial i del departament del Consell competent en matèria d'administració local.  
d) L'aprovació dels ajuntaments mancomunats, per majoria absoluta del nombre legal dels seus membres. El tràmit continuarà sempre que quede acreditada l'aprovació per les dues terceres parts de les entitats locals integrants de la Mancomunitat a favor de la dissolució proposada.  
  
e) L'aprovació pel Ple de la Mancomunitat, per majoria absoluta dels seus vots, de la proposta efectuada per la comissió liquidadora.  
  
f) Remissió al departament del Consell competent en matèria d'administració local, que haurà de publicar la dissolució en el Diari Oficial de la Generalitat Valenciana i procedirà a donar de baixa la Mancomunitat en el Registre d'Entitats Locals de la Comunitat Valenciana.  
  
3. Aprovada la dissolució d'una mancomunitat per part dels plens municipals i abans de la seua remissió a la Generalitat, s'haurà de crear una comissió liquidadora composta, almenys, per la presidència de la mancomunitat de què es tracte i dos vocals. En aquesta s'integrarà, per complir les seues funcions assessores, el personal que tinga atribuïdes les funcions reservades a habilitats nacionals. Podrà igualment convocar a les seues reunions experts determinats, únicament als efectes de sentir la seua opinió o preparar informes o dictàmens en temes concrets de la seua especialitat.  
4. La Comissió, en un termini no superior a tres mesos, farà un inventari de béns, serveis i drets de la Mancomunitat a dissoldre, xifrarà els seus recursos, càrregues i dèbits i farà una relació del seu personal, i més tard proposarà al ple de l'entitat la seua oportuna distribució als ajuntaments mancomunats.  
5. La proposta, per a ser aprovada vàlidament, requerirà el vot favorable de la majoria absoluta dels vots del ple de l'entitat. Una vegada aprovada, la proposta serà vinculant per als ajuntaments mancomunats.  
6. Després de la dissolució d'una mancomunitat, aquesta mantindrà la seua personalitat jurídica mentre no siga adoptat pel ple l'acord de liquidació i distribució del seu patrimoni, que hauran de fer públic en el Diari Oficial de la Generalitat Valenciana.  
  
  
DISPOSICIONS ADDICIONALS  
  
Primera  
La Mancomunitat, als efectes d'entrada, eixida i presentació de documents, estableix la seua seu com a registre únic, encara que en el supòsit d'estar tancada temporalment aquesta seu, actuarà com a registre delegat el de l'Ajuntament que n'exercisca la Presidència.  
  
Segona  
Si escau, els alcaldes pedanis de les entitats locals menors dels municipis mancomunats formaran part del Ple de la Mancomunitat en igualtat de condicions respecte a la resta de membres d'aquest, excepte pel que fa a l'emissió de vot, és a dir, formaran part del Ple amb veu però sense vot.  
  
  
DISPOSICIÓ FINAL  
  
Única  
En allò no previst per aquests estatuts s'aplicarà el que s'estableix en la legislació per a les entitats locals.